मध्य प्रदेश में मुख्यमंत्री को नालायक कहने की हिम्मत कोई अगर कर सकता है तो वह शख्स बिलाशक कमलनाथ हैं. यही कांग्रेस चाहती भी थी कि जैसे भी हो, शिवराज सिंह चौहान का आत्मविश्वास लड़खड़ाना चाहिए. इस साल के आखिर में मध्य प्रदेश में विधानसभा चुनाव होने हैं, लेकिन प्रदेश में कांग्रेस के पास कोई ऐसा चेहरा नहीं था जिसे पेश कर वह सत्ताविरोधी वोटों को हथिया सके. कमलनाथ को अध्यक्ष बना कर सोनिया और राहुल गांधी ने एक तीर से कई निशाने एकसाथ साधे हैं जो साबित करते हैं कि इस राज्य के मामले में पहली बार कांग्रेस आलाकमान ने कोई बुद्धिमानीभरा फैसला लिया है.